
A jelenléti ív a jegyzőkönyv mellékletét képezi. 

Gergely Zoltán polgármester: Megnyitja az ülést, köszönti a megjelenteket. Megállapítja, hogy a Képviselő-testület határozatképes, minden képviselő jelen van. Jegyzőkönyvvezetőnek Nagy Ilona Rékát javasolja, kinek személyével a képviselők egyhangúlag egyetértettek. 
Napirendnek a meghívóban szereplő pontokat javasolja, melyek a következők:

1./Beszámoló a két ülés között végzett munkáról
2./ Tájékoztató a település szilárd és folyékony hulladékgazdálkodási tevékenységéről, a létesítmények állapotáról, üzemeltetéséről
3./ Beszámoló a Jászárokszállás Város Tehetségért Alapítvány működéséről
4./ Beszámoló a Jászárokszállás Városáért Alapítvány működéséről
5./ Tájékoztató a Széchenyi István Általános Iskola, Óvoda és Zeneiskola működéséről, tevékenységéről
6./ Egyebek
7./ Zárt ülés: Szakmai kitüntetések odaítélése

Megállapítja, hogy a Képviselő-testület a napirenddel egyhangúlag, kilenc igen szavazattal, ellenvélemény, tartózkodás nélkül egyetértett.
87/2012. (VI. 28.) határozat:

/Napirendi pontokról/

Jászárokszállás Város Önkormányzatának Képviselő-testülete a 2012. június 28-ai soros ülés napirendi pontjait egyhangúlag elfogadta. 

Interpellációk

Gergely Zoltán polgármester: Interpellációk megtételére van lehetőség. 

Dr. Gábris Emese jegyző: Írásbeli interpelláció nem érkezett. 

Gergely Zoltán polgármester: Megadja a szót Kovácsné Tősér Zsuzsanna képviselőnek. 

Kovácsné Tősér Zsuzsanna képviselő: Többször foglalkozott már a Képviselő-testület a Faragó-tó melletti nádas terület problémájával. Az ott lakók kérdése, hogy közmunkásokkal a területet kitakaríttatná-e az önkormányzat. 
Gergely Zoltán polgármester: Felkéri Jakus Józsefet, a Víziközmű vezetőjét az eddig elvégzett munkák ismertetésére. 

Jakus József Víziközmű vezetője: Az idei évben is tízméteres sávban égették fel a nádat. A területen háztartási hulladékot, háztartási berendezéseket találtak. A következő héten ismét kiküldenek közmunkásokat a szemét összeszedéséhez. 

Gergely Zoltán polgármester: A lakosok se tűrjék, hogy ott ismeretlenek szemetet helyezzenek el. Szólítsák meg őket, ha látják, hogy odajárnak. Megadja a szót Csomor János képviselőnek. 

Csomor János képviselő: Mostanában azt tapasztalják, hogy az iskoláknál található szelektív hulladékgyűjtők mellé mindenféle egyéb szemetet tesznek. Jó példával kellene eljárnia minden felnőttnek a gyerekek miatt. 
Gergely Zoltán polgármester: Ha tetten érnek valakit, az bírságot kaphat. 

Megállapítja, hogy további hozzászólás nincs. Kérdezi az interpelláló képviselőket, elfogadják-e a válaszokat?

Csomor János képviselő: Igen. 

Kovácsné Tősér Zsuzsanna: Igen. 

Gergely Zoltán polgármester: Szavazásra teszi fel az interpellációra adott válaszokat. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a válaszokat. 

88/2012. (VI. 28.) határozat:

/Interpellációkra adott válaszokról/

Jászárokszállás Város Önkormányzata Képviselő-testülete egyhangúlag elfogadta az interpellációkra adott válaszokat. 

1. napirend: Beszámoló a két ülés között végzett munkáról 
Gergely Zoltán polgármester: Ismerteti a 2012. április 26-ai soros képviselő-testületi ülés óta eltelt időszakban végzett munkáról szóló beszámoló főbb pontjait. 
A beszámoló a jegyzőkönyv mellékletét képezi. 

Gergely Zoltán polgármester: Megadja a szót Csomor János képviselőnek. 
Csomor János képviselő: Megköszöni az önkormányzat támogatását, melynek köszönhetően az idei évben is sor kerülhetett a Suzuki módszerrel hegedülni tanuló gyermekek táboroztatására, melyre Ingolstadtból érkeztek gyerekek. A zeneiskolai tanulók táboroztatását szintén segítette az önkormányzati támogatás, a táncos gyerekek korábbi támogatásához hasonlóan. Augusztusban negyvenegy gyermek négy felnőtt kísérővel a lengyel testvérvárosba, Tarlow-ba utazhat, augusztus 20-ra pedig lengyel gyerekeket fogadnak a városban. 
Gergely Zoltán polgármester: Megadja a szót Petró Géza képviselőnek.

Petró Géza képviselő: Egy magánberuházással, a fitness központ építésével kapcsolatban érdeklődik a kivitelezési munkák megkezdéséről, mivel az önkormányzatot is érinti. 

Gergely Zoltán polgármester: Egy magánberuházás keretében fog megvalósulni a fitness központ a Kossuth úti óvodát követő három telken. A jelenlegi légvezetékek nem tudják biztosítani a leendő épület áramfelvételi igényét. Emiatt új vezetékeket kell elhelyezni. A tulajdonos jászárokszállási lakos, aki pályázaton támogatást nyert a kivitelezéshez. A légvezetékek cseréjének érdekében a tulajdonossal, valamint a ÉMÁSZ Zrt. képviselőivel tartottak megbeszélést. Egy helyi rendelet értelmében, a városközpontban légvezetéket felújítani nem lehet, csak földkábellel lehet kiváltani. A tervezési munkák folyamatban vannak, az önkormányzatra eső költségek számítása is folyik. A Petőfi Sándor utca végétől az Arany János utca végéig cserélnék kandeláberekre a jelenlegi póznákat. Az alépítmények költségeit az építtető, a kandeláberekét az önkormányzat állja. A beruházás kivitelezése várhatóan még az idén megindul. 
Bakainé Magyari Melinda műszaki irodavezető: A csapadékvíz-elvezetéssel kapcsolatban voltak problémák, a tervek szerint a Deák úti kivezető árokba fogják belevezetni a felesleges csapadékot. 

Gergely Zoltán polgármester: Más esetben egy nagyméretű ciszternát kellett volna építeni, amely jelentősen megnövelte volna a költségeket. 

Megállapítja, hogy további hozzászólás nincs. Szavazásra bocsátja a két ülés között végzett munkáról szóló beszámolót. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a beszámolót. 
89/2012. (VI. 28.) határozat:

/Két ülés között végzett munkáról szóló beszámolóról/

Jászárokszállás Város Önkormányzatának Képviselő-testülete a két ülés között végzett munkáról szóló beszámolót egyhangúlag elfogadta. 

2. napirend: Tájékoztató a település szilárd és folyékony hulladékgazdálkodási tevékenységéről, a létesítmények állapotáról, üzemeltetéséről

Gergely Zoltán polgármester: Felkéri Jakus Józsefet, a Víziközmű intézmény vezetőjét a Víziközmű működéséről szóló tájékoztató ismertetésére. 

Jakus József Víziközmű vezetője: A Képviselő-testület 2011 decemberében döntött arról, hogy az idei évi munkatervben szerepeljen a Víziközmű intézmény működésével kapcsolatos beszámoló. Az idei évi változások miatt a tájékoztató részét képezi az ivóvíz-ágazatról szóló ismertető is, mivel július 1-jétől csak olyan szolgáltató üzemeltetheti az ivóvízellátást, amelynek legalább százötvenezer egységnyi felhasználója van. 
Ismerteti a tájékoztató főbb pontjait. 

Gergely Zoltán polgármester: A Víziközmű intézmény a szolgáltatásait elfogadható áron végzi. A víz- és csatornadíj bruttó 599,- Ft/m3, a hulladék elszállítása 16.000,-Ft. 
A szállítóautó 36 ezer kilométert tett az elmúlt évben, mely megdöbbentően sok. Csomor János képviselőnek adja meg a szót. 
Csomor János képviselő: Az intézmény nagyon fontos feladatokat lát el a hulladékgazdálkodás és a vízszolgáltatás kapcsán is. Az elmúlt tizenöt évben a város lakossága, az önkormányzat és a Víziközmű számos feladatot megvalósított, így a szennyvízcsatorna-hálózat kiépítése megtörtént, az ivóvíz szolgáltatás területén a szükséges lépéseket mindig megtették. A városnak közel ötmilliárd forint összegű vagyont jelent a csatornarendszer kiépítettsége. Nehezen érthető, hogy a mostani változásokra miért van szükség egy jól működő intézmény esetében is. A szolgáltatásért fizetendő díjak nyugodtan versenyezhetnek a környező településeken találhatókkal. A szolgáltató váltás kapcsán kérdések merülnek fel, nincsenek még végrehajtási rendeletek sem. Köszöni a Víziközmű vezetőinek, dolgozóinak munkáját, a lakosságnak és az Önkormányzatnak az áldozatvállalását, melynek köszönhetően a rendszer kiépülhetett. Bízik abban, hogy a mai döntést követően az új szolgáltató is hasonló eredményeket érhet majd el. 

Gergely Zoltán polgármester: Megköszöni a tájékoztató elkészítését. Tizennégy évvel ezelőtt hatvanegy ember végezte az intézmény által ellátott feladatokat. A vízmű és a városgondnokság különálló rész volt. Azóta a gépjármű állományt felfrissítették, kicserélték, a dolgozók szakmailag is jó minőségű szolgáltatást biztosítanak. Az intézménynek jelenleg úgy kell gazdálkodnia, hogy a saját forrásaiból biztosítsa a költségek fedezetét, csupán a nagyobb beruházást jelentő kistraktor megvásárlásánál nyújtott segítséget az önkormányzat.  A dolgozói létszám az évek során harmincegy főre változott. Az intézmény új kihívások elé néz, ennek megfelelően alakították ki a működést. 

Megállapítja, hogy további hozzászólás nincs. Megállapítja, hogy a képviselő-testület egyhangúlag tudomásul vette a tájékoztatót. 

3. napirend: Beszámoló a Jászárokszállás Város Tehetségért Alapítvány működéséről

Gergely Zoltán polgármester: Felkéri Pádár Antalné kuratóriumi elnököt a Jászárokszállás Város Tehetségért Alapítvány működéséről szóló beszámoló beajánlására. 

Pádár Antalné kuratóriumi elnök: Megválasztása óta első alkalommal adhatott számot az alapítvány működéséről, melyben a korábbi évekre szóló visszatekintést adott. Az ügyészség vizsgálta az alapítvány működését, mindent rendben talált, az alapítvány minden előírásnak megfelelt. 
Gergely Zoltán polgármester: Ahogyan nehezedett az emberek élete, egyre kevesebb felajánlás érkezett. Az elmúlt évben nem sikerült meghirdetni a Tehetségért Ösztöndíj pályázatot sem. Idén nagyobb összeg folyt be és így az alapítány már tudja támogatni a nehéz körülmények között élő, jól tanuló gyermekeket. A kuratórium tagjai semmilyen költségtérítést, juttatást nem kapnak munkájukért. Fontos volna, hogy minél több felajánlás érkezzen az alapítvány számlájára. Megköszöni a kuratóriumi tagok munkáját és a tájékoztató elkészítését. 

Megállapítja, hogy nincs több hozzászólás. Megállapítja, hogy a képviselő-testület egyhangúlag tudomásul vette a beszámolót. 

4. napirend: Beszámoló a Jászárokszállás Városáért Alapítvány működéséről

Gergely Zoltán polgármester: Felkéri Legény Béláné kuratóriumi elnököt a beszámoló ismertetésére. 
Legény Béláné kuratóriumi elnök: Az elmúlt évekre visszamenőleg ad tájékoztatást az alapítvány működéséről. A gazdasági helyzet változása nem tett jót az alapítványoknak, 2008 előtt volt olyan év, hogy egymillió forint is beérkezett a számlára. Az idei évben lekötött betét hatszázezer forint, látra szóló betét négyszázkilencvenegyezer forint összegben található a számlán. Az előző évekhez hasonlóan hasznos célokra kívánják fordítani a befolyt támogatást. 
Gergely Zoltán polgármester: A kuratóriumi tagok szintén térítés nélkül látják el feladataikat. Megköszöni a tagok munkáját, bízik abban, hogy további támogatás fog befolyni az alapítvány számlájára. Több beruházás is az alapítvány segítségével valósult meg, így a termálfürdőnél található közkút környezetének rendbetétele, díszkő burkolattal történt ellátása. A törvényi változásokat minden alapítvány esetében határidőre átvezették, folyamatosan figyelemmel kísérik a módosításokat.

Megállapítja, hogy nincs több hozzászólás. Megállapítja, hogy a Képviselő-testület egyhangúlag tudomásul vette a tájékoztatást. 

5. napirend: Tájékoztató a Széchenyi István Általános Iskola, Óvoda és Zeneiskola működéséről, tevékenységéről
Gergely Zoltán polgármester: Felkéri Csomor János igazgatót a tájékoztató ismertetésére. 

Csomor János képviselő: A Széchenyi Általános Iskola, Óvoda és Zeneiskola a város legnagyobb intézménye, többszörösen összetett feladatokat lát el. 
Ismerteti a tájékoztató főbb pontjait. 

Csomor János képviselő: Számos kérdést vet fel, hogy az új szabályozás ismeretében hogyan alakul majd az iskolai év, a finanszírozásról jelenleg semmit nem lehet tudni. Megköszöni a Képviselő-testület anyagi támogatását és azt az oktatáspolitikát, melynek köszönhetően jó feltételekkel működik az intézmény. 

Gergely Zoltán polgármester: Az évzáró alkalmával nagyon sok diáknak adtak át könyvet a jó tanulmányi eredményeikért, nagyon sok helyen öregbítették a város jó hírét. Volt olyan megmérettetés, amelyen úgy várták az árokszállásiakat, hogy tavaly is nagyon szép eredményeket értek el. Gratulál ezekhez és köszöni a felkészítő pedagógusok munkáját, valamint a szülőknek, hogy biztosították a tanuláshoz szükséges otthoni feltételeket. Az elmúlt másfél évben több mint hatvanhárommillió forintot fordított az Önkormányzat az informatikai fejlesztésekre, így biztosítva a kornak megfelelő feltételeket. 

Megállapítja, hogy további hozzászólás nincs. Megállapítja, hogy a képviselő-testület egyhangúlag tudomásul vette a tájékoztatót és megköszönte a Széchenyi István Általános Iskola, Óvoda és Zeneiskola pedagógusainak munkáját. 
6. napirend: A 18/1996. (VII. 01.) rendelet módosítása

Gergely Zoltán polgármester: Felkéri Dr. Gábris Emese jegyzőt a rendelettervezet ismertetésére. 

Dr. Gábris Emese jegyző: A 18/1996. (VII. 01.) rendelet szól a helyi szakmai elismerésekről, ezek az önkormányzat intézményeiben dolgozó közalkalmazottaknak, illetve a Polgármesteri Hivatal köztisztviselőinek adományozható kitüntetések. A rendeletet több okból szükséges módosítani. Az 1.§ (1) bekezdésében kerültek felsorolásra az Önkormányzat azon intézményei, amelyekben foglalkoztatott közalkalmazottakra kiterjed a rendelet hatálya. Ez a felsorolás ma már elavult neveket tartalmaz, pl. óvodagondokság, városgondnokság, illetve már nem közalkalmazotti státuszban dolgozókat is hatálya alá sorol, mint az egészségügyi és fogorvosi szolgálatot. A felsorolást aktualizálni szükséges. A 3.§-ban és a 8.§-ban 1. bekezdésként van számozva a szöveg, de további bekezdéseket a §-ok nem tartalmaznak, így a bekezdés számozását törölni szükséges. Az 5.§ (2) bekezdése visszautal az 5.§ (1) bekezdésére, de a „bekezdés” megnevezés helyett a „pont” megnevezést használja, amely a jogalkotásról szóló törvény alapján nem megfelelő, nem ugyanazt jelenti a bekezdés és a pont. Illetve a 10.§ (1) bekezdését is pontosítani kell, mivel a kitüntetettekről a nyilvántartást nem az Önkormányzati és Szervezési Iroda, hanem a Titkárság vezeti. Tekintettel a közszolgálati dolgozókra vonatkozó kedvezőtlen jogszabályváltozásokra és arra, hogy a szakmai kitüntetésekkel a hosszabb időn át végzett szakmai munka erkölcsi elismerése fejezhető ki, javasolja, hogy az évente odaítélhető kitüntetések számát emeljék fel háromról négy darabra. Ez nem jelent minden évben kötelezettséget 4 fő kitüntetésére, csak egy lehetőség és költségvetési vonzata sem jelentős. A rendelet a szünetben kihirdetésre kerül és így a mai napon tizenhat órakor hatályba is lép. 
Csomor János képviselő: Az Oktatási, Sport és Ügyrendi Bizottság tárgyalta az előterjesztést és az okokat megismerve egyhangúlag elfogadásra javasolja a rendeletmódosítást. 

Gergely Zoltán polgármester: Megállapítja, hogy további hozzászólás nincs. Szavazásra teszi fel a rendelettervezetet. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és megalkotta az alábbi rendeletet:
Jászárokszállás Város Önkormányzata Képviselő-testületének 22/2012. (VI.29.) önkormányzati rendelete a helyi szakmai elismerések alapításáról szóló 18/1996. (VII.1.) rendelet módosításáról

A rendelet a jegyzőkönyv mellékletét képezi. 

Gergely Zoltán polgármester: Szünetet rendelt el 15 óra 37 perckor. 
Szünet elrendelése 15 óra 37 perc és 15 óra 50 perc között. 
7. napirend: A helyi iparűzési adóról szóló 21/1995. (XII. 15.) önkormányzati rendelet módosítása

Gergely Zoltán polgármester: A helyi iparűzési adóról szóló rendeletmódosítás beajánlására felkéri Dr. Gábris Emese jegyzőt. 
Dr. Gábris Emese jegyző: A Jász-Nagykun-Szolnok Megyei Kormányhivatal törvényességi felhívással élt a helyi iparűzési adóról szóló rendelettel kapcsolatban, melynek során a következő jogszabálysértéseket tárta fel. A rendelet 1.§-a, 2.§-a, 3.§-a, 4.§-a és az 5.§ (3)-(4) bekezdése a helyi adókról szóló törvény vonatkozó rendelkezéseit ismétli meg, néhány esetben a már nem hatályos szövegnek megfelelően. Mindez sérti a jogbiztonság követelményét, valamint a jogalkotásról szóló törvénybe ütközik, ezért ezeket a paragrafusokat hatályon kívül kell helyezni. Ezen kívül az 5.§ (2) bekezdés b) pontja visszautal az első paragrafusra, így ezt a b) pontot is módosítani kell. 
Csomor János képviselő: Az Oktatási, Sport és Ügyrendi Bizottság tárgyalta az előterjesztést és a rendeletmódosítást egyhangúlag elfogadásra javasolta. 

Petró Géza képviselő: A Pénzügyi és Városfejlesztési Bizottság tárgyalta a rendelettervezetet és egyhangúlag elfogadásra javasolta. 

Gergely Zoltán polgármester: Az iparűzési adó sem több, sem kevesebb nem lesz, törvényi előírásnak tesznek eleget. Megállapítja, hogy nincs több hozzászólás. Szavazásra bocsátja a rendelettervezetet. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 23/2012. (VI.29.) önkormányzati rendelete a helyi iparűzési adóról szóló 21/1995. (XII.15.) önkormányzati rendelet módosításáról

A rendelet a jegyzőkönyv mellékletét képezi. 
8. napirend: Az építményadóról szóló 22/1995. (XII. 15.) önkormányzati rendelet egyes rendelkezéseinek hatályon kívül helyezésre

Gergely Zoltán polgármester: Az építményadóról szóló rendeletmódosítás beajánlására felkéri Dr. Gábris Emese jegyzőt. 

Dr. Gábris Emese jegyző: A Jász-Nagykun-Szolnok Megyei Kormányhivatal törvényességi észrevételt tett. A rendelet 3.§ (2) bekezdés b) pontja adómentességet ír elő az egyház és a költségvetési szerv tulajdonában álló építményre. A helyi adókról szóló törvény hatálya nem terjed ki az egyházakra és a költségvetési szervekre, tehát a képviselő-testület nem rendelkezhet ezen szervek adómentességéről. Az építményadó rendeletben az érintett paragrafust hatályon kívül kell helyezni. 
Csomor János képviselő: Az Oktatási, Sport és Ügyrendi Bizottság megtárgyalta az előterjesztést és egyhangúlag támogatta.

Petró Géza képviselő: A Pénzügyi és Városfejlesztési Bizottság megtárgyalta a rendelettervezetet és egyhangúlag elfogadásra javasolta.

Gergely Zoltán polgármester: Megállapítja, hogy további hozzászólás nincs. Szavazásra teszi fel a rendelettervezetet. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 24/2012. (VI.29.) önkormányzati rendelete az építményadóról szóló 22/1995. (XII.15.) önkormányzati rendelet egyes rendelkezéseinek hatályon kívül helyezéséről

A rendelet a jegyzőkönyv mellékletét képezi. 
9. napirend: Az 1/2012. (II. 10.) önkormányzati rendelet módosítása

Gergely Zoltán polgármester: Felkéri Dr. Gábris Emese jegyzőt a költségvetési rendelet módosításának beajánlására. 

Dr. Gábris Emese jegyző: A költségvetési rendeletet két pontban kell módosítani. Egyrészt a jászdózsai zeneiskolai tanulók térítési díjával kapcsolatosan történt változás. A felmondott közoktatási szerződés miatt a magasabb kategória szerinti díjfizetést már nem indokolt fenntartani. Javasolja, hogy az érintett diákoknak is a tanulmányi átlaguktól függően kelljen a zeneiskolai térítési díjat megfizetni. A rendelet egy pontja kimondja, hogy a közalkalmazottak és köztisztviselők részére minden hónap 10. napjáig esedékes az illetmény kifizetés, azonban a 2012. március 01-én hatályba lépett a közszolgálati tisztviselőkről szóló 2011. évi CXCIX. törvény úgy rendelkezik, hogy az illetményt a tárgyhónapot követő 5. napig ki kell fizetni, ellenkező esetben a késedelem idejére a munkáltatónak késedelmi kamatot kell fizetnie. Az önkormányzat a törvény hatályba lépésével egyidejűleg már az új jogszabály szerint jár el az illetmények kifizetésénél, de a költségvetési rendeletben is át kell vezetni.

Csomor János képviselő: Az Oktatási, Sport és Ügyrendi Bizottság megtárgyalta az előterjesztést és egyhangúlag támogatta azt. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag támogatta. 

Gergely Zoltán polgármester: A jászdózsai gyerekek részére továbbra is fenntartják a zeneiskolai oktatást, de Jászárokszálláson, nem a pedagógusok járnak át Jászdózsára. Mivel öt gyermekről van szó, nem volna gazdaságos a pedagógusok utaztatása. A térítési díjat ennek megfelelően csökkentették. Megállapítja, hogy további hozzászólás nincs. Szavazásra teszi fel a rendelettervezetet. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 25/2012. (VI. 29.) önkormányzati rendelete a az önkormányzat 2012. évi költségvetéséről szóló 1/2012. (II.10.) önkormányzati rendelet módosításáról
A rendelet a jegyzőkönyv mellékletét képezi. 
10. napirend: A 4/2007. (III. 30.) önkormányzati rendelet módosításáról

Gergely Zoltán polgármester: Felkéri Dr. Gábris Emese jegyzőt az SZMSZ-ről szóló rendelet módosításának beajánlására. 

Dr. Gábris Emese jegyző: 
A nemzetiségek jogairól szóló új jogszabály szerint átdolgozásra került a Roma Nemzetiségi Önkormányzattal kötött együttműködési megállapodás, melyet Jászárokszállás Város Képviselő-testülete a 84/2012. (V. 21.), a Roma Nemzetiségi Önkormányzatának Képviselő-testülete az 5/2012. (V.25.) határozatával hagyott jóvá. A nemzetiségi törvény szerint ezt az SZMSZ-be is be kell emelni, az új 3. számú mellékletét képezi. 
Csomor János képviselő: Az Oktatási, Sport és Ügyrendi Bizottság megtárgyalta az előterjesztést és egyhangúlag támogatta azt. 

Gergely Zoltán polgármester: Megállapítja, hogy további hozzászólás nincs. Szavazásra teszi fel a rendelettervezetet. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 26/2012. (VI. 29.) önkormányzati rendelete a Szervezeti és Működési Szabályzatról szóló 4/2007. (III. 30.) önkormányzati rendelet módosításáról
A rendelet a jegyzőkönyv mellékletét képezi. 

11. napirend: A Széchenyi István Általános Iskola, Óvoda és Zeneiskola Alapító Okiratának módosítása
Gergely Zoltán polgármester: Felkéri Dr. Gábris Emese jegyzőt a Széchenyi István Általános Iskola, Óvoda és Zeneiskola alapító okirat módosításának beajánlására. 
Dr. Gábris Emese jegyző: Az Önkormányzat 86/2012. (V.21.) határozatában döntött arról, hogy az iskola telephelyei közül 2012. augusztus 31. napjával töröltetni kell a Gyóni úti óvodát.  Ezt át kell vezetni az alapító okiraton is. Mivel felmondásra került Jászdózsa Község Önkormányzatával a jászdózsai általános iskolai tanulók helyben történő zeneiskolai képzésének ellátása tárgyában kötött megállapodás, törölni szükséges a Jászdózsa, Szentmihályi tér 1. szám alatti ÁMK iskolaépületet is, mint telephelyet. Ezen kívül, a Munka Törvénykönyvéről szóló 1992. évi XXII. törvény helyett a 2012. évi I. törvényt kell szerepeltetni 2012. július 1-től. Az Áht. 10.§ (3) bekezdése értelmében a gazdálkodási jogkör elnevezése gazdálkodási besorolásra módosult, illetve két, közfoglalkoztatással kapcsolatos szakfeladat neve változott, amit az alapító okiratban javítani kell.

Csomor János képviselő: Az Oktatási, Sport és Ügyrendi Bizottság megtárgyalta az előterjesztést és egyhangúlag támogatta azt. Telephelymegszűnés és jogszabályváltozás indokolja az alapító okirat módosítását. 
Gergely Zoltán polgármester: Megállapítja, hogy nincs hozzászólás. Szavazásra bocsátja a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

90/2012. (VI. 28.) határozat:

/A Széchenyi István Általános Iskola, Óvoda és Zeneiskola Alapító Okiratának módosításáról/

Jászárokszállás Város Önkormányzatának Képviselő-testülete a Széchenyi István Általános Iskola, Óvoda és Zeneiskola Alapító Okiratát (továbbiakban: AO) a helyi önkormányzatokról szóló 1990. évi LXV. törvény 9.§ (4) bekezdésében biztosított jogkörében eljárva az alábbiak szerint módosítja:

1.)
Az AO 3./ pontjából 2012. július 01. napjával törlésre kerül az „ÁMK iskolaépület, 5122 Jászdózsa, Szentmihályi tér 1.” elnevezésű telephely.

2.)
Az AO 3./ pontjából 2012. augusztus 31. napjával törlésre kerül a „Gyóni úti óvodaépület, Jászárokszállás, Gyóni u. 4.” elnevezésű telephely. 

3.)
Az AO 7./ pont b) alpontja helyébe 2012. július 01. napjával az alábbi rendelkezés lép:

„b) A költségvetési szerv gazdálkodási besorolása: önállóan működő és gazdálkodó.

Költségvetésével önállóan gazdálkodik, az éves költségvetési rendeletben jóváhagyott (kiemelt előirányzatok) keretek között, melyért az intézmény vezetője felelős. Az intézmény gazdálkodásával összefüggő jogosítványok gyakorlásakor a helyi önkormányzatokról szóló 1990. évi LXV. törvény 89.§ (2) bekezdésében foglaltak, továbbá az államháztartásról szóló 2011. évi CXCV. törvény és annak végrehajtására kiadott kormányrendeletek, valamint a fenntartó által kibocsátott, a gazdálkodást érintő szabályozás az irányadó.

Az intézmény kisegítő és vállalkozási tevékenységet nem folytat.

Bankszámla rend: bankszámlával rendelkezik.”

4.)
Az AO 9./ pontjában 2012. július 01. napjával a „Munka Törvénykönyvéről szóló 1992. évi XXII. törvény” szövegrész helyébe a „munka törvénykönyvéről szóló 2012. évi I. törvény” szövegrész lép.

5.)
Az AO 10./ pont a) alpontjában 2012. július 01. napjával a „890441-1 Rövid távú közfoglalkoztatás” szövegrész helyébe a „890441-1 Rövid időtartamú közfoglalkoztatás” szövegrész lép, a „890442-1 Bérpótló juttatásra jogosultak hosszabb idejű közfoglalkoztatása” szövegrész helyébe pedig a „890442-1 Foglalkoztatást helyettesítő támogatásra jogosultak hosszabb időtartamú közfoglalkoztatása” szövegrész lép.

6.)
A Képviselő-testület megbízza a jegyzőt, hogy az AO egységes szerkezetbe való foglalásáról és a törzskönyvi nyilvántartásba vétel céljából a MÁK-nak való megküldéséről gondoskodjék.

Felelős: jegyző

Határidő: 8 napon belül.

Erről értesülnek: 
1./ Jászárokszállás Város Jegyzője Helyben

                               2./ Széchenyi István Általános Iskola, Óvoda és Zeneiskola

3./ MÁK – a jegyző útján

 


4./ Irattár.

12. napirend: A Polgármesteri Hivatal Alapító Okiratának módosítása

Gergely Zoltán polgármester: Felkéri Dr. Gábris Emese jegyzőt a Polgármesteri Hivatal Alapító Okirata módosításának beajánlására. 

Dr. Gábris Emese jegyző: A Polgármesteri Hivatal alapító okiratában két jogszabályi elnevezést kell módosítani. A köztisztviselők jogállásáról szóló 1992. évi XXIII. törvényt hatályon kívül helyezték. Helyette a közszolgálati tisztviselőkről szóló 2011. évi CXCIX. törvényt kell szerepeltetni, illetve a Munka törvénykönyvénél a 2012. évi I. törvényt kell szerepeltetni. 
Csomor János képviselő: Az Oktatási, Sport és Ügyrendi Bizottság megtárgyalta az előterjesztést és egyhangúlag támogatta azt. Jogszabályváltozás indokolja az alapító okirat módosítását. 

Gergely Zoltán polgármester: Megállapítja, hogy nincs hozzászólás. Szavazásra bocsátja a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

91/2012. (VI. 28.) határozat:

/A Polgármesteri Hivatal Alapító Okiratának módosításáról/

Jászárokszállás Város Önkormányzatának Képviselő-testülete Jászárokszállás Város Polgármesteri Hivatalának Alapító Okiratát (továbbiakban: AO) a helyi önkormányzatokról szóló 1990. évi LXV. törvény 38.§ (1) bekezdésében biztosított jogkörében eljárva az alábbiak szerint módosítja:

1.) Az AO 8./ pontjának 1. mondatában a „köztisztviselők jogállásáról szóló 1992. évi XXIII. törvény” szövegrész helyébe a „közszolgálati tisztviselőkről szóló 2011. évi CXCIX. törvény” szövegrész lép.

2.) Az AO 8./ pontjának 3. mondatában a „Munka Törvénykönyvéről szóló 1992. évi XXII. törvény” szövegrész helyébe a „munka törvénykönyvéről szóló 2012. évi I. törvény” szövegrész lép.

3.) Az AO 1.)-2.) pontokban felsorolt módosításai 2012. július 01. napján lépnek hatályba.

4.) A Képviselő-testület megbízza a jegyzőt, hogy az AO egységes szerkezetbe való foglalásáról és a törzskönyvi nyilvántartásba vétel céljából a MÁK-nak való megküldéséről gondoskodjék.

Felelős: jegyző

Határidő: 8 napon belül

Erről értesülnek: 1./ Jászárokszállás Város Jegyzője Helyben

 2./ MÁK – a jegyző útján

 3./ Irattár.

13. napirend: A parlagfű-mentesítési akció szervezésére pályázati támogatás elfogadása és a 80/2012. (V. 21.) határozat módosítása


Gergely Zoltán polgármester: A parlagfű-mentesítési akcióhoz az elmúlt években is csatlakozott Jászárokszállás. A pályázat idén is benyújtásra került, de a nagy mennyiségű pályázat miatt csökkentett összegű támogatást nyert az önkormányzat. Az elnyert összeg 220.550,- Ft, mely a költségek 75%-a. Minden évben eszközök vásárlására fordítják a támogatás és az önerő összegét. 

Petró Géza képviselő: A Pénzügyi és Városfejlesztési Bizottság egyhangúlag elfogadásra javasolja a határozati javaslatot. 

Gergely Zoltán polgármester: Mivel az ÁFA nem visszaigényelhető, a magasabb önerőt sincs értelme fenntartani. Megállapítja, hogy további hozzászólás nincs. Szavazásra teszi fel a határozati javaslatot. 
Megállapítja, hogy a Képviselő-testület a javaslattal egyhangúlag, kilenc igen szavazattal, ellenvélemény és tartózkodás nélkül egyetértett és meghozta az alábbi határozatot:

92/2012. (VI. 28.) határozat:

/A parlagfű-mentesítési akció szervezésére pályázati támogatás elfogadásáról és a 80/2012. (V.21.) határozat módosításáról/

Jászárokszállás Város Önkormányzatának Képviselő-testülete a 80/2012. (V.21.) határozatát az alábbiak szerint módosítja:

Jászárokszállás Város Önkormányzata pályázatot nyújtott be a Jász-Nagykun-Szolnok Megyei Önkormányzat pályázati felhívására parlagfű-mentesítési akció szervezéséhez támogatási forrás elnyerésére. A projekt célja a település üdülőövezetének, parkjainak, közösségi találkozóhelyeinek és a Gyöngyös-patak partjának mentesítése a parlagfűtől, valamint az ehhez szükséges eszközök és védőfelszerelések beszerzése.

Az Önkormányzat a csökkentett tartalomnak megfelelő 294.067 Ft-tal előirányzott projekt megvalósulási költségéhez 73.517 Ft-ot, azaz Hetvenháromezer-ötszáztizenhét forintot saját forrásként a város költségvetésében biztosít.

Források:

- A pályázaton elnyert támogatás:            75 %                                      220.550 Ft

- Saját forrás                                          25 %                                        73.517 Ft

Források összesen:                                                                           294.067 Ft

A Képviselő-testület felhatalmazza a Polgármestert a támogatási szerződés aláírására.

Felelős:  polgármester

Határidő: értelemszerűen

Erről értesül:   1./ Jász-Nagykun-Szolnok Megyei Önkormányzati Hivatal 5000 Szolnok, 

     Kossuth L. út 2. 

2./ Polgármesteri Hivatal Pénzügyi Irodája H.

3./ Polgármesteri Hivatal Műszaki Irodája H.

4./ Irattár

14. napirend: Óvodafejlesztési pályázat benyújtása és a 84/2012. (V. 21.) határozat módosítása

Gergely Zoltán polgármester: Óvodafejlesztésre kiírt pályázaton óvodánként ötmillió forintra lehetett pályázni. A minisztérium a beadási határidő előtt visszavonta a kiírást, és új pályázatot jelentettek meg, ahol az egy óvodára pályázható összeg százmillió forint. 
Az eredeti kiírásnál hat-hétszáz óvoda jutott volna támogatáshoz, így mintegy hatvan-hetven óvoda pályázhat sikeresen. Óvodánként tíz-tízmillió forint összegben pályázik a város. A Képviselő-testület pozitív döntése esetén az általános iskola által már előkészített pályázatot benyújtja az önkormányzat. 
Petró Géza képviselő: A Pénzügyi és Városfejlesztési Bizottság tárgyalta az előterjesztést. Kedvező kialakítású pályázat, mert önerőt nem igényel. Támogatta a határozati javaslatot. 

Csomor János képviselő: Az Oktatási, Sport és Ügyrendi Bizottság is tárgyalta az előterjesztést. A kis iskolák számára nehéz lesz a pályázat beadása, nagyobb részt továbbképzésre fordítható a támogatás, ami azt is jelenti, hogy több pedagógus helyettesítését kell megoldani. A bizottság elfogadásra javasolta  a határozati javaslatot. 
Gergely Zoltán polgármester: Megállapítja, hogy további hozzászólás nincs. Szavazásra bocsátja a határozati javaslatot. Megállapítja, hogy a javaslattal a Képviselő-testület egyhangúlag, kilenc igen szavazattal, ellenvélemény és tartózkodás nélkül egyetértett és meghozta az alábbi határozatot:

93/2012. (VI. 28.) határozat:

/Óvodafejlesztési pályázat benyújtásáról és a 84/2012. (V.21.) határozat módosításáról/

Jászárokszállás Város Önkormányzatának Képviselő-testülete a 84/2012. (V.21.) határozatát az alábbiak szerint módosítja:

Jászárokszállás Város Önkormányzata pályázatot nyújt be a Nemzeti Fejlesztési Ügynökség által az Új Széchenyi Terv keretében meghirdetett kiírásra óvodai nevelés fejlesztésére, amelynek célja az, hogy az óvoda a támogatás segítségével optimális személyi és tárgyi feltételeket tudjon biztosítani a kisgyermekek számára személyiségük kibontakoztatásához.

Jászárokszállás Város Önkormányzatának célja az óvodai dolgozók számára szükséges nevelési kompetenciák megszerzésének biztosítása és eszközök beszerzése.

Az Önkormányzat a 20.000.000 Ft-tal előirányzott fejlesztés megvalósítását vállalja az alábbi forrásösszetétel szerint:

Források:

- A pályázaton elnyerhető támogatás:   100 %                                    20.000.000 Ft

- Saját forrás                                       0 %                                                      0 Ft

Források összesen:                             



    20.000.000 Ft

A Képviselő-testület felhatalmazza a Polgármestert a pályázat benyújtására és a szükséges nyilatkozatok aláírására.

Felelős:  polgármester

Határidő: 2012. augusztus 17.

Erről értesül:  1./ ESZA Társadalmi Szolgáltató Nonprofit Kft. 1385 Budapest, Pf.: 

818. 


/pályázatban/



  2./ Műszaki Iroda Helyben



  3./ Pénzügyi Iroda Helyben



  4./ Irattár.

15. napirend: Környezetvédelmi Program elfogadása

Gergely Zoltán polgármester: A Környezetvédelmi Program előterjesztésre felkéri Bakainé Magyari Melinda műszaki irodavezetőt.
Bakainé Magyari Melinda műszaki irodavezető: Az Észak-magyarországi Környezetvédelmi, Természetvédelmi és Vízügyi Felügyelőség 8389-2/2012. iktatószámú levelében leírt véleménye szerint a „Környezetvédelmi Program megfelelően tárja fel a város környezeti állapotát, a célok és a feladatok kitűzése tartalmilag megfelelő. A program összeállításánál egyértelműen egymáshoz rendeltek a célok, az elvégzendő feladatok, a források, határidők, költségek és a felelősök, ennek révén lehetséges a program későbbi eredményességének ellenőrzése”. A bizottsági ülésen elhangzott véleményekre és kérdésekre Farkas Renáta főépítész írásos választ adott. Pár esetben valóban voltak hiányosságok, melyeket a tervező nem helyezett el benne. Az elkerülő út megépítésének szükségessége említés szintjén szerepel a programban, javasolja, hogy kiegészítés kerüljön bele. A parlagfű-mentesítés külön nem szerepel benne, de az allergén növények irtása megtalálható a programban. A patakok árvízvédelmi fejlesztései szó szerint nem szerepelnek, de több utalást is tesz a program. A Gyöngyös-patak kapcsán a csapadékvíz-elvezetési feladatai nincsenek kiemelve, de jobban erősítheti a „folyómedrek gondozása, bel- és csapadékvíz elvezetés lehetőségeinek vizsgálatára, feltárására lépéseket teszünk” mondat belefoglalása. 
Petró Géza képviselő: A bizottsági ülésen felmerült kérdésekre most megkapták válaszokat. A Pénzügyi és Városfejlesztési Bizottság a határozati javaslatot feltételesen fogadta el, ennek megfelelően a Testület hatáskörébe tartozik az elfogadás. 
Gergely Zoltán polgármester: Megadja a szót Csőke István képviselőnek. 

Csőke István képviselő: A bizottsági ülésen feltett kérdésekre választ kaptak, viszont az ivóvíz kutak védelmében még további lépéseket kellene tenni. Az olajtározó elég nagy veszélyt jelent, holott már elkészültek a tervek. Fontosnak tartaná, hogy a program bővebben foglalkozzon ezzel a kérdéssel. Nagy szükség volna a Gyöngyös-patak holtmedrének kitisztítására, mert csapadékvíz elvezetésre alkalmas és évtizedek óta nem foglalkozott vele a vízfolyás üzemeltetője. 
Gergely Zoltán polgármester: A tervek már elkészültek az olajtározó vizének elvezetésére, de állami tulajdonú földterületeken kellene átvezetni, amely még nem lehetséges. A területért cseretulajdont ajánlott fel az önkormányzat, de erre nem kaptak pozitív választ. Az ivóvíz-kutakat már nem fogja veszélyeztetni, mert a kutakat kiemelték, de további veszélyeket rejt magában. 

Bakainé Magyari Melinda műszaki irodavezető: A programban megfogalmazásra kerülhetnek ezek a célok is. 

Gergely Zoltán polgármester: Megállapítja, hogy további hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület a javaslattal egyhangúlag, ellenvélemény és tartózkodás nélkül egyetértett és meghozta az alábbi határozatot:

94/2012. (VI. 28.) határozat:

/Jászárokszállás Város Környezetvédelmi Programjának elfogadásáról/

Az Észak-magyarországi Környezetvédelmi, Természetvédelmi és Vízügyi Felügyelőség 8389-2/2012. iktatószámú levelében leírt véleményt figyelembe véve, Jászárokszállás Város Önkormányzatának Képviselő-testülete a Zöldövezet Környezetvédelmi és Munkabiztonsági Vállalkozás által készített Jászárokszállás Város Környezetvédelmi Programját jóváhagyja, a Szarv-ágy és Gyöngyös patakra vonatkozó kiegészítésekkel. 

Felelős: polgármester, Műszaki Iroda

Határidő: folyamatos

Erről értesül:

1./Észak-magyarországi Környezetvédelmi, Természetvédelmi és Vízügyi Felügyelőség 3530 Miskolc, Mindszent tér 4.

2./ Jászárokszállás város lakossága, hirdetmény útján

3./ Műszaki Iroda, helyben

4./ Farkas Renáta főépítész, Szolnok

5./ Irattár.

16. napirend: Az Önkormányzat törzsvagyonát képező ivóvíz- és szennyvíz-közművek működtetése tárgyában történő bérleti-üzemeltetési szerződés megkötése

Gergely Zoltán polgármester: A vízmű-vagyonról szóló törvényt 2011. december 30-án fogadták el, december 31-én pedig hatályba lépett. Az üzemeltetők közül csak az folytathatja tovább a szolgáltatást, amely legalább 150.000 egység számára biztosítja az ellátást. Csak állami és önkormányzati tulajdonban lévő üzemeltetők működtethetik a víziközműveket. A városnak döntenie kell, hogy kinek adja át a működtetés jogát. A vagyon az önkormányzat tulajdonában marad, piaci áron kell felértékeltetni. A határidőket szorosan határozta meg a törvényhozó, végrehajtási utasítás még nem jelent meg. 2012. június 30-ig dönthetnek az önkormányzatok arról, hogy kivel működtetik a szolgáltatást, azt követően közbeszerzéssel, állami kijelöléssel határozzák meg az üzemeltető személyét. Jászárokszálláson valamennyi ingatlanon elérhető a csatornahálózat. Jól működik a rendszer, tervekkel rendelkeznek, a körkörösítés, a szűrőanyag cseréje aktuális kérdés, a tolózárak cseréjének ütemterve készen van, az átemelők központi számítógépre kapcsolódó jeladóval ellátottak. 
A Tiszamenti Regionális Vízművek Zrt. és a Heves Megyei Vízmű Zrt. alkalmas arra, hogy ezt a rendszert működtesse, zárványterületként nem lehet más megyei szolgáltatóhoz csatlakozni, amennyiben nem összefüggő területeket alkotnak. A bizottsági ülésen mindkét fél ajánlatát meghallgatták, a képviselők feltehették kérdéseiket. Az üzemeltetési szerződés-tervezeteket valamennyi képviselő megismerhette. 
Megadja a szót Dr. Bánhidy Péternek, a Heves Megyei Vízmű Zrt. igazgatójának. 

Dr. Bánhidy Péter HMV Zrt. igazgatója: A Heves Megyei Vízmű Zrt. munkatársa huszonhét éve, 1994. január 1-től a részvénytársaság igazgatója, valamint a Magyar Víziközmű Szövetség alelnöke. Kovács László úr a gyöngyösi üzemmérnökség vezetője. A vállalat jogelődjeinek köszönhetően nyolcvan éves múltra tekint vissza, jelenleg a Fővárosi Vízművek Zrt-t követően az ország legnagyobb önkormányzati tulajdonú vízmű üzemeltetője. Jelenleg 250.000 ellátási egysége van a vállalatnak, az ország ötödik vízszolgáltatója. A nagysága most is megfelelő, de minden megkeresést szívesen fogadnak, összefüggő területek kialakítására törekednek. Az ország egyik legkorszerűbb víziközművével bírnak, a közelmúltban elvégzett rekonstrukciónak köszönhetően. 
Gergely Zoltán polgármester: Megadja a szót Megyesi Csabának, a Tiszamenti Regionális Vízművek Zrt. képviselőjének. 

Megyesi Csaba TRV ZRt. képviselője: Ő a vállalat műszaki fejlesztéséért felelős, Haraszti Zoltánné a pénzügyi résszel foglalkozik. A vállalat negyvenéves múltra tekint vissza, alapvető tevékenysége a vízszolgáltatás, emellett mezőgazdasági vízhasznosítással is foglalkozik. 
Valamennyi jász település csatlakozott a vízműszolgáltatóhoz, Szabolcs-Szatmár-Bereg Megye településeivel mintegy 350.000 egység részére szolgáltatnak. A felszíni vízműből távvezetéken látják el Debrecen városát. A jelenlegi színvonalat megtartva, lehetőség szerint bővítve biztosítanának vízszolgáltatást Jászárokszállás számára. Technikai és műszaki feltételeik biztosítottak, a legkorszerűbb laborral rendelkeznek. 
Gergely Zoltán polgármester: Megadja a szót Gergely Béláné képviselőnek. 
Gergely Béláné képviselő: Úgy értesült, hogy a szerződés aláírási határidő tizenöt nappal meghosszabbodott, mi igaz ebből?

Gergely Zoltán polgármester: Bánhidy úr részt vett a törvény előkészítésében. Megadja a szót Bánhidy Péternek. 

Bánhidy Péter HMV Zrt. igazgatója: Ez az információ állítólag igaz, de még nincs aláírva a jogszabály. 

Gergely Zoltán polgármester: Ha nincs kihirdetve, akkor a jogszabály még nem érvényes. 

Gergely Béláné képviselő: Mindkét cég zártkörűen működő részvénytársaság. Az érdekeltségi rendszerük hogyan épül fel? A nyereségtermelés elvárás-e, milyen igény jelentkezik az osztalékfizetésre a tulajdonosi körben? Vagy nem kérik ezt, a céljuk, hogy minél több pénzeszközzel rendelkezzen a vállalat, minél többet fordíthasson fejlesztésre? Tudomása szerint a csatlakozástól számított két évig a díjakat nem lehet megemelni. A TRV Zrt. szerződéstervezetében az olvasható, hogy a felek megállapodnak abban, hogy a víziközmű szolgáltatási díjakat 2011. december 31. napján érvényes mértékében határozzák meg a törvény hatályba lépésétől számított két évig. 
Egyértelmű, hogy utána a díjakat a miniszter fogja meghatározni. Ha a HMV Zrt. kötelékéből nagyobb városok kilépnének, mi biztosítaná a 150.000 egység megmaradását? 

Gergely Zoltán polgármester: Megadja a szót Haraszti Zoltánné pénzügyi vezetőnek. 

Haraszti Zoltánné TRV Zrt. képviselője: Az amortizációtól függ, hogy milyen kifizetések vannak, csak fejlesztésekre és bővítésre használható fel. Ha eredmény keletkezik, minden önkormányzatnál kimutatható lesz az eredményrész. A 2/3-ad részét vissza tudják adni az önkormányzatoknak, külön megállapodás alapján. A dolgozókat átveszik, a jelenlegi Cafeteria Szabályzat alapján havi  nettó 14 ezer forint juttatást biztosíthatnak, mint a többi dolgozónak. A személyi alapbér 3 %-át önkéntes nyugdíjpénztárba tudják utalni, mely minden dolgozót megillet. Jászárokszálláson ügyfélszolgálatot tudnak biztosítani, a környező települések számára is. A cél nem nyereségtermelés, hanem jól működő gazdálkodás folytatása, a szolgáltatás jó színvonalú működtetése. 
Gergely Béláné képviselő: A megtermelt eredmény 2/3-át visszaadja a cég az önkormányzatoknak. Ha nem célja a nyereséges gazdálkodás, nincs miből visszaadni. 

Haraszti Zoltánné TRV Zrt. képviselője: A cégnek nem célja a nyereségtermelés, hanem az egyes önkormányzatok eredményének emelése, magasabb bevétele, jobb üzemeltetése. Állami cég lévén adófizetési kötelezettségük sincs. 
Megyesi Csaba TRV Zrt. képviselője: Annak érdekében, hogy megfelelő színvonalú szolgáltatást végezzenek, hatékonyan kell dolgozniuk. Kétéves kötelező foglalkoztatást vállalnak az új dolgozókkal. Céljuk, hogy ne legyen meghatározó ez a két év, a továbbfoglalkoztatást folytatni szeretnék. A törvény további pluszfeladatokat tesz kötelezővé, melyhez további munkaerőre van szükség. Éppen ezért valószínűsíthető, hogy öt év után sem küldenének el senkit. 

Haraszti Zoltánné TRV Zrt. képviselője: A törvényben 2011. december 31. szerepel. A két év azokra vonatkozott, akik ezt megelőzően hatályba léptették a rendeletüket. Jelenleg ez már nem érvényes, mert egyébként is megígérték, hogy 2013. december 31-ig nem emelnek a díjakon.

Gergely Zoltán polgármester: A törvényben nincs olyan moratórium, hogy két évig nem emelnek díjat, csak a tárgyalások során alakult ki. 

Bánhidy Péter HMV Zrt. igazgatója: A gazdálkodással kapcsolatban elmondható, hogy összefüggő területeik vannak, a legnagyobb vízműtelep 19.500 m3/nap kapacitású, teljes tisztítás 45.000 liter/nap. Az ötmilliárd forint árbevételhez képest kevés nyereség keletkezik. A tulajdonosok az önkormányzatok, mindig úgy döntöttek, hogy fejlesztésre kell fordítani. Az árszínvonal az országos átlag alatt van és a régióban a legalacsonyabb. Jelenlegi 350.000 fős lakosságszám meglévő szám, a második legnagyobb tulajdonos, Gyöngyös városa a mai napon bízta rá a vállalatra a szolgáltatás biztosítását. 
Gergely Béláné képviselő: Nem fenyeget az a veszély, hogy a következő tíz munkanap alatt nagyobb önkormányzatokat veszíthet el a Heves Megyei Vízmű Zrt, mert a jogszabály még nincs kihirdetve. 

Bánhidy Péter HMV Zrt. igazgatója: Az egyenértékekre élő szerződések vannak. 

Gergely Béláné képviselő: Nem áll módjukban, hogy megváltoztassák a döntésüket. 

Bánhidy Péter HMV Zrt. igazgatója: Nagy az érdeklődés, a tulajdonosi körnek nem érdeke, hogy olyan térségek csatlakozzanak, melyek gazdaságilag nem felelnek meg az elvárt színvonalnak. Jászárokszállás esetében teljesen másról van szó, mert az adottságok mindenben megfelelnek. Lényeges, hogy december 15. napjáig az időközben életbelépő változások szerint kölcsönösen felülvizsgálják a szerződést és amennyiben a rendeletek indokolják, módosíthatják azt. 

Jakus József Víziközmű intézmény vezetője: Tizenhárom dolgozó sorsát érinti a változás, akik arról érdeklődnek, milyen fizetési feltételekkel venné át őket a két cég. Fennáll annak a lehetősége, hogy valamelyik dolgozó nem kíván a vízműnél maradni. A szerződésben szerepel-e olyan kitétel, hogy ebben az esetben végkielégítést ki fizet nekik. Tudható-e valami arról, hogy milyen fizetési feltételekkel kerülnek át az új üzemeltetőhöz?

Megyesi Csaba TRV Zrt. képviselője: A társaságnál az átlagfizetés 194.000,- Ft-ot ér el. Az ajánlatban vállalták, hogy a dolgozókat jövedelemvesztés nélkül vennék át. A bérfeszültség elkerülése érdekében az integrációs folyamatok lezárásával ezek felülvizsgálata megtörténik. 

Ismerteti a Tiszamenti Regionális Vízművek Zrt-nél a dolgozók által igénybevehető béren kívül juttatások körét.  

Bánhidy Péter HMV Zrt. igazgatója: Kollektív szerződésük van, amelyben a támogatási formák hasonlóan alakulnak. Három éve csatlakozott hozzájuk a Dél-borsodi Vízmű Kft., nyolcvan dolgozót vettek át. Ugyanazokat a feltételeket biztosítanák itt is, mint a gyöngyösi üzemmérnökségnél dolgozóknak.

Gergely Zoltán polgármester: Összegezve mindkét cég garantálja, hogy nem fognak csökkenni a bérek. Az esetlegesen távozó dolgozók végkielégítését egyértelműen az önkormányzat fizeti. 
Megyesi Csaba TRV Zrt. képviselője: Amennyiben őket választja az önkormányzat, szorgalmazni fogja, hogy az önkormányzatot mentesítsék az ilyenfajta költségek alól. 

Gergely Zoltán polgármester: Több órán keresztül tárgyaltak ebben a témában két bizottsági ülésen is. Olyan súlyú döntés, amely a következő években igen meghatározó lesz Jászárokszálláson. Felkéri Petró Géza képviselőt a Pénzügyi és Városfejlesztési Bizottság véleményének ismertetésére. 

Petró Géza képviselő: Két alkalommal is tárgyalta a bizottság a témát, mindkét cég képviselőjét meghallgatta, részletesen tájékozódott a feltételekről. A bizottság igen kis különbséggel, a Heves Megyei Vízmű Zrt-vel megkötendő bérleti szerződést javasolja elfogadásra a testület felé. A tegnapi napig beérkezett ajánlatok ismeretében tett javaslatot a bizottság, a mai napi kiegészítéseket értelemszerűen nem tudta figyelembe venni. 
Gergely Zoltán polgármester: A pénzügyi javaslat az eredeti szerződésben is benne volt, nem lényegi elemekkel bővítette ki, pontosításról van szó. 

Petró Géza képviselő: A Heves Megyei Vízmű Zrt-vel kötendő szerződés elfogadását azzal javasolta a bizottság, hogy amennyiben a korábban elhangzott szóbeli feltételeket írásba foglalják. 

Gergely Zoltán polgármester: Ez a szerződéstervezetben már benne van. Megállapítja, hogy további vélemény nincs. A törvény szerint, ha tízmillió forint értéknél nagyobb összegről kell dönteni, név szerinti szavazást kell tartani. Megadja a szót Gergely Béláné képviselőnek. 

Gergely Béláné képviselő: A döntés előtt szünet elrendelését kéri. 

Gergely Zoltán polgármester: Szünetet rendel el 17 óra 02 perckor. 

Szünet elrendelése 17 óra 02 perc és 17 óra 14 perc között. 
Gergely Zoltán polgármester: Név szerinti szavazást rendel el. Megállapítja, hogy további hozzászólás nincs.  Először a Pénzügyi és Városfejlesztési Bizottság által elfogadásra javasolt, Heves Megyei Vízmű Zrt-vel kapcsolatos határozati javaslatról szavaz a Képviselő-testület. A név szerinti szavazáshoz megkéri Dr. Gábris Emese jegyzőt, hogy olvassa fel a neveket. 

Dr. Gábris Emese jegyző: Csomor János?

Csomor János képviselő: Igen. 

Dr. Gábris Emese jegyző: Csőke István?

Csőke István képviselő: Igen. 

Dr. Gábris Emese jegyző: Drapos Béláné?

Drapos Béláné alpolgármester: Igen. 

Dr. Gábris Emese jegyző: Gergely Béláné?

Gergely Béláné képviselő: Igen. 

Dr. Gábris Emese jegyző: Gergely Zoltán?

Gergely Zoltán polgármester: Igen. 

Dr. Gábris Emese jegyző: Kovácsné Tősér Zsuzsanna?

Kovácsné Tősér Zsuzsanna képviselő: Igen. 

Dr. Gábris Emese jegyző: Dr. Olajos Gyula?

Dr. Olajos Gyula képviselő: Igen. 

Dr. Gábris Emese jegyző: Petró Géza?

Petró Géza képviselő: Igen. 

Dr. Gábris Emese jegyző: Szerző Csaba?

Szerző Csaba képviselő: Igen. 

Gergely Zoltán polgármester: Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a határozatot és meghozta az alábbi határozatot:
95/2012. (VI. 28.) határozat:

/Az Önkormányzat törzsvagyonát képező ivóvíz- és szennyvíz-közművek működtetése tárgyában a Heves Megyei Vízmű Zrt-vel történő üzemeltetési szerződés megkötéséről/

Jászárokszállás Város Önkormányzatának Képviselő-testülete a víziközmű-szolgáltatásról szóló 2011. évi CCIX. törvény rendelkezéseinek megfelelően elhatározza, hogy az Önkormányzat, mint ellátásért felelős, a kizárólagos tulajdonát, törzsvagyonát képező víziközművek (ivóvíz- és szennyvíz-közművek) működtetése (üzemeltetése, fenntartása), az ivóvíz-szolgáltatás és a szennyvízkezelési szolgáltatás teljesítésének szabályozása érdekében üzemeltetési szerződést köt 2012. június 30. napjától határozatlan időtartamra a 99,2%-ban önkormányzati tulajdonban lévő Heves Megyei Vízmű Zrt. (székhelye: 3300 Eger, Hadnagy u. 2.) víziközmű-szolgáltatóval a határozat mellékletét képező üzemeltetési szerződésben szabályozott részletes feltételekkel.

Egyidejűleg a Képviselő-testület felhatalmazza Gergely Zoltán polgármestert, hogy a szerződést a határozat mellékletét képező tartalommal a víziközmű-szolgáltatóval megkösse.

Felelős: polgármester

Határidő: 2012. június 30.

Erről értesülnek: 
1./ Heves Megyei Vízmű Zrt. 3300 Eger, Hadnagy u. 2.



     
2./ Víziközmű 5123 Jászárokszállás, Deák F. u. 90.



     
3./ Pénzügyi Iroda Helyben

 


4./ Irattár.

Gergely Zoltán polgármester: Gratulál a Heves Megyei Vízmű Zrt. képviselőinek. Megköszöni a Tiszamenti Regionális Vízművek Zrt. képviselőinek a részvételt és munkájukhoz sok sikert kíván. 

17. napirend: Részvény vásárlásáról a Heves Megyei Vízmű Zrt-ben

Gergely Zoltán polgármester: A következő napirendi pont feltételes módban szerepelt a tárgysorozatban. Abban az esetben, ha a Heves Megyei Vízmű Zrt. nyeri el a vízmű üzemeltetését, egy részvény megvásárlását kell eszközölni. Mivel a döntés megszületett, kéri, hogy a Képviselő-testület biztosítson 10.000,- Ft-ot egy részvény vásárlására, mellyel a részvénytársaság résztulajdonosává válik az önkormányzat. 
Petró Géza képviselő: A Pénzügyi és Városfejlesztési Bizottság megtárgyalta az előterjesztést és a Testület döntésétől függően támogatta a határozati javaslatot. 

Gergely Zoltán polgármester: Megállapítja, hogy nincs több hozzászólás. Szavazásra bocsátja a határozati javaslatot. Megállapítja, hogy a Képviselő-testület a javaslatot egyhangúlag, kilenc igen szavazattal, ellenvélemény és tartózkodás nélkül elfogadta és meghozta az alábbi határozatot:

96/2012. (VI. 28.) határozat:

/Részvény vásárlásáról a Heves Megyei Vízmű Zrt-ben/

Jászárokszállás Város Önkormányzatának Képviselő-testülete a víziközmű vagyon üzemeltetése céljából kötendő üzemeltetési szerződés előfeltételeként elhatározza, hogy a Heves Megyei Vízmű Zrt-ben (székhelye: 3300 Eger, Hadnagy u. 2.) 10.000,-Ft, azaz Tízezer forint névértékű részvényt vásárol.

Egyidejűleg a Képviselő-testület felhatalmazza Gergely Zoltán polgármestert a részvényvásárlással kapcsolatos nyilatkozatok, szerződés aláírására.

Felelős: polgármester

Határidő: 2012. június 30.

Erről értesülnek: 
1./ Heves Megyei Vízmű Zrt. 3300 Eger, Hadnagy u. 2.



     
2./ Pénzügyi Iroda Helyben

3./ Irattár.

18. napirend: A jászárokszállási 3260/7 hrsz-ú ingatlan megvásárlására irányuló kérelem elutasításáról, csereingatlan felajánlásáról
Gergely Zoltán polgármester: A vasútnál lévő rakodó és a Ficzek-tulajdon közötti zárványterület tulajdonosa felajánlotta az önkormányzat számára a területet. Megadja a szót Bakainé Magyari Melinda műszaki irodavezetőnek. 

Bakainé Magyari Melinda műszaki irodavezető: Az előterjesztésben szereplő ingatlan zárványterület, beépíteni, hasznosítani nem lehet. Az ingatlan felértékelése megtörtént, 200,-Ft/m2, a tulajdonos ajánlatában 1.400,- Ft/m2 szerepel. A rendezési tervben egy út van odatervezve. A nagy felértékelési különbség miatt nem javasolják az ingatlan megvételét. 
Petró Géza képviselő: A Pénzügyi és Városfejlesztési Bizottság egyetértett a határozati javaslattal és elfogadásra javasolja. Módosító javaslat szerint ingatlancsere is szóba került, az Alkotmány u. 20. szám alatti ingatlanra vonatkozóan. 
Gergely Zoltán polgármester: A tulajdonosnak is jelezték ezt a lehetőséget. Az ingatlannál 340.000,- Ft a felértékelési összeg, a különbözet megfizetésével lehetne megvalósítani. Építési telek, de a tulajdonos jelezte, hogy most nem érdekli ez a felajánlás. A határozat meghozatalával jelezheti az önkormányzat, hogy élő ajánlat a későbbiekre.  

Megállapítja, hogy további hozzászólás nincs. Szavazásra bocsátja a határozati javaslatot. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

97/2012. (VI. 28.) határozat:

/A jászárokszállási 3260/7 hrsz-ú ingatlan megvásárlására irányuló kérelem elutasításáról, csereingatlan felajánlásáról/

Jászárokszállás Város Önkormányzatának Képviselő-testülete Barócsi Ferenc 5123 Jászárokszállás, Kisfaludy utca 18. szám alatti lakos tulajdonában lévő, jászárokszállási 3260/7 hrsz-ú, közterület művelési ágú, 503 m2 nagyságú ingatlan vételre történő felajánlását – a forgalmi értékbecsléshez képest (200,-Ft/m2) magas vételárra (1.400,-Ft/m2) tekintettel – nem fogadja el, az ingatlant nem kívánja megvásárolni.

Jászárokszállás Város Önkormányzata a fentiekben részletesen körülírt ingatlant a felértékelési ár szerinti 100.000,-Ft + ÁFA, azaz Egyszázezer forint + általános forgalmi adó vételáron hajlandó megvásárolni, vagy az értékkülönbözet megfizetése mellett felajánlja cserére az 5123 Jászárokszállás, Alkotmány u. 20. szám alatti, 3156 hrsz-ú, 796 m2 nagyságú ingatlanát 400,-Ft/m2, azaz összesen 320.000,-Ft + ÁFA (Háromszázhúszezer forint + általános forgalmi adó) értéken. 

Felelős:  polgármester, Műszaki Iroda

Határidő: értelemszerűen

Erről értesül:    1./ Barócsi Ferenc 5123 Jászárokszállás, Kisfaludy u. 18.



   2./ Műszaki Iroda Helyben



   3./ Irattár.

19. napirend: A jászárokszállási 0119/12 hrsz-ú ingatlanra 2009. május 21-én kötött haszonbérleti szerződés közös megegyezéssel való megszüntetéséről
Gergely Zoltán polgármester: Felkéri Dr. Gábris Emese jegyzőt a Kossuth 2006. Mg. Zrt-vel kötött haszonbérleti szerződés megszüntetésével kapcsolatos előterjesztés ismertetésére. 
Dr. Gábris Emese jegyző: A 2012. május 21-én hozott döntés alapján a 0119/12 hrsz-ú ingatlant 2017. december 31. napjáig haszonbérbe adja az önkormányzat a Kossuth 2006. Mg. Zrt-nek. A földhivatali bejegyzés szerint már van egy hatályos haszonbérleti szerződés 2018. december 31-ig, ez egy helyrajzi szám rendezésből adódóan került megkötésre. Ezt meg kell szüntetni ahhoz, hogy a zrt-vel új szerződést köthessenek. 
Gergely Zoltán polgármester: A Rosenberger Magyarország Kft-nek eladott ingatlan helyrajzi szám változása miatt kellett megosztani. Megállapítja, hogy további hozzászólás nincs. 
Szavazásra teszi fel a határozati javaslatot. Megállapítja,hogy a Képviselő-testület a javaslattal egyhangúlag, kilenc igen szavazattal, ellenvélemény és tartózkodás nélkül egyetértett és meghozta az alábbi határozatot:
98/2012. (VI. 28.) határozat:

/A jászárokszállási 0119/12 hrsz-ú ingatlanra 2009. május 21-én kötött haszonbérleti szerződés közös megegyezéssel való megszüntetéséről/

Jászárokszállás Város Önkormányzatának Képviselő-testülete az Önkormányzat 1/1 arányú tulajdonában álló, jászárokszállási 0119/12 hrsz-ú, szántó megnevezésű, 6,9758 ha nagyságú, 127,21 AK értékű ingatlanra a Kossuth 2006. Mezőgazdasági Termelő Zrt-vel a Jászárokszálláson, 2009. május 21. napján kelt, 2018. december 31-én lejáró haszonbérleti szerződést közös megegyezéssel megszünteti.

A Képviselő-testület a haszonbérleti szerződés megszüntetésére vonatkozó okirat aláírására felhatalmazza Gergely Zoltán polgármestert.

Határidő: azonnal

Felelős: Gergely Zoltán polgármester

Erről értesülnek:    
1./ Kossuth 2006. Zrt. 5123 Jászárokszállás, Köztársaság tér 5.

2./ Pénzügyi Iroda Helyben

3./ Műszaki Iroda Helyben

4./ Irattár.

20. napirend: Jászárokszállás, Kossuth úti kerékpárút és a körforgalom kapcsán a Magyar Állam és az Önkormányzat tulajdonában található ingatlanok tulajdonosi viszonyainak rendezéséről
Gergely Zoltán polgármester: 1991-ben volt egy olyan lehetőség, hogy az állam a főutak mellett lévő területeket térítés nélkül az Önkormányzat tulajdonába adja át. Ezt az igénylést akkor nem nyújtották be. Így most minden munka elvégzéséhez a Magyar Állam engedélyét kell kérni. A körforgalom építésével kapcsolatban felajánlották, hogy az érintett területeket térítés nélkül megkaphatja az önkormányzat. 
Bakainé Magyari Melinda műszaki irodavezető: A vázrajz megosztásával rendeződik a terület tulajdonjoga, az önkormányzathoz kerülhet át. 

Gergely Zoltán polgármester: Az állam részéről nagyon együttműködő volt a megbízott, mert a többi terület tervei költségeinek 50%-át is átvállalta. Megállapítja, hogy további hozzászólás nincs. Szavazásra bocsátja az előterjesztést. Megállapítja, hogy a Képviselő-testület egyhangúlag, kilenc igen szavazattal, ellenvélemény és tartózkodás nélkül elfogadta a határozati javaslatot és meghozta az alábbi határozatot:

99/2012. (VI. 28.) határozat:

/Jászárokszállás, Kossuth úti kerékpárút és a körforgalom kapcsán a Magyar Állam és az Önkormányzat tulajdonában található ingatlanok tulajdonosi viszonyainak rendezéséről/

Jászárokszállás Város Önkormányzatának Képviselő-testülete felhatalmazza Gergely Zoltán polgármestert, hogy a lefolytatott telekalakítási eljárást követően a kivett országos közút megnevezésű ingatlanok térítésmentesen a Magyar Állam tulajdonába és a KKK vagyonkezelésébe, míg a kivett közterület, illetve kivett kerékpárút megnevezésű ingatlanok térítésmentesen Jászárokszállás Város Önkormányzatának tulajdonába kerülése kapcsán a  megállapodási szerződést aláírja.

Határidő: azonnal

Felelős: polgármester

Erről értesülnek: 
1./ Dr. Petrik Péter ügyvéd (1012 Budapest, Attila út 119. V./4.)

révén a Közlekedési Koordinációs Központ (1024 Budapest, Lövőház u. 39.)

          2./ Műszaki Iroda



          3./ Irattár.

Gergely Zoltán polgármester: Megállapítja, hogy a nyílt ülés napirendi pontjainak végére értek. Megadja a szót Gergely Béláné képviselőnek. 

Gergely Béláné képviselő: Korábban felvetődött annak lehetősége, hogy a Dobó úti óvodában sószoba kialakítására kerüljön sor, melyre árajánlatokat is kértek, de ezek nagyon magasak voltak.
Ismerteti azokat az árajánlatokat, melyeket egy 12m2 méretű helyiség sószobává alakításával kapcsolatban kért kivitelezőktől. 
Kéri, hogy a képviselő-testület fontolja meg egy sószoba kialakításának lehetőségeit, melynek költségeihez egyéni felajánlásokra is számítani lehetne. A helyiséget pedig nem csak az odajáró gyerekek vehetnék igénybe, a másik óvodából is áthozhatnák a csoportokat. 

Gergely Zoltán polgármester: Ezt a lehetőséget az engedélyező hatóságokkal is egyeztetni kell, mert jelenleg minden helyiségnek meghatározott funkciója van.

Gergely Béláné képviselő: Felveszi a kapcsolatot olyan intézményekkel, ahol már van tapasztalatuk a sószoba működésével kapcsolatban. 

Kovácsné Tősér Zsuzsanna képviselő: Nagyon jó kezdeményezésnek tartja, azt is elképzelhetőnek tartja, hogy az önkormányzati képviselők is felajánlást tegyenek. Támogatja az elképzelést. 

Dr. Olajos Gyula képviselő: Megfigyelhető, hogy a sószoba alkalmazásával csökken a hiányzások időtartama, gyakorisága is. 

Gergely Zoltán polgármester: Megállapítja, hogy további hozzászólás nincs. Megköszöni a részvételt, és a nyílt ülést bezárja. 
A jegyzőkönyv lezárva 2012. június 28-án 17 óra 38 perckor. 

Kmf.

Gergely Zoltán 





Dr. Gábris Emese


 polgármester







jegyző

